**ELŐTERJESZTÉS**

**Szombathely Megyei Jogú Város Közgyűlésének**

**2023. szeptember 28-i ülésére**

**Javaslat közlekedési területek és vizi közművek önkormányzati tulajdonba vételére**

Nagy István és Komáromi Levente szombathelyi lakosok beruházásában elkészült a Vízmellék utca Almássy L. utcától délre eső szakaszán, és az ahhoz csatlakozó 11784/66 hrsz-ú magánúton a szilárd burkolatú út, a vízi közművek és a közvilágítási rendszer kiépítése. A létesítmények megvalósítására a Közlekedési Hatóság útépítési engedélye és a Vas Vármegyei Katasztrófavédelmi Igazgatóság vízjogi létesítési engedélye alapján került sor. Az elkészült létesítmények az érintett 20 db lakóingatlan megközelítésére, ellátására szolgálnak.

Az ivóvíz és szennyvízrendszerre történő csatlakozása miatt - amelynek kizárólag az önkormányzat lehet a tulajdonosa- az elkészült útburkolat és közművek tulajdonba és kezelésbe vételét kezdeményezték a beruházók, amely így közútként funkcionálhatna.

A Vízmellék utca déli szakaszán és a 11784/66 hrsz-on elkészült útburkolat és közművek tulajdonba és kezelésbe vételét kezdeményezték a beruházók. A 11790/29 (járda területe), 11784/71 (szennyvízátemelő területe) és 11784/66 (jelenlegi magánút) hrsz-ú ingatlanok tekintetében a földrészleteket térítés nélkül önkormányzati tulajdonba kívánják adni.

Az elkészült létesítmények műszaki átadás-átvétele megtörtént, a műszaki tervdokumentációját a beruházók átadták, a út forgalomba-helyezését és a vízjogi üzemeltetési engedélyt követően kerülhet önkormányzati tulajdonba és kezelésbe.

Az engedélyezett útépítési tervekben szerepelt mindkét útszakaszon az ingatlanok megközelítését szolgáló kapubejárók és járdák kiépítése is, ezek azonban célszerűségi okokból nem kerültek megvalósításra. Az ingatlanok későbbi tulajdonosai így a kapubejárók helyét szabadon megválaszthatják és építhetik ki azokat. A járdák kiépítése a nagyobb volumenű építkezések befejezése után célszerű. A beruházók vállalják, hogy a járdák kiépítési költségét átadják az Önkormányzatnak.

Az erre vonatkozó indikatív árajánlat alapján a járda építés jelenlegi költsége bruttó 17.950.000,- Ft. Az Önkormányzat vállalja, hogy az utcák ingatlanainak 90%-os beépítettségét követően a járdákat az engedélyezett műszaki tartalommal kiépíti.

Kérem a Tisztelt Közgyűlést, hogy az előterjesztést megtárgyalni, és a határozati javaslatot elfogadni szíveskedjen!

**Szombathely, 2023. szeptember „ ”**

**/: Dr. Nemény András :/**

**HATÁROZATI JAVASLAT**

**….…./2023. (IX. 28.) Kgy. számú határozat**

A Közgyűlés a „*Javaslat közlekedési területek és vizi közművek önkormányzati tulajdonba vételére*” című előterjesztést megtárgyalta, az alábbi döntéseket hozza:

1. A Közgyűlés egyetért azzal, hogy a 11790/29 (járda területe), 11784/71 (szennyvízátemelő területe) és 11784/66 (jelenlegi magánút) hrsz-ú ingatlanok, valamint a Vízmellék utca déli szakaszán a 11784/66 hrsz-ú ingatlanon épített út, valamint víziközművek, közvilágítási rendszer térítésmentesen önkormányzati tulajdonba és kezelésbe kerüljenek az előterjesztésben foglalt feltételekkel.
2. A Közgyűlés egyetért azzal, hogy az el nem készített járdák jelenlegi ellenértékét, bruttó 17.950.000,- Ft összeget fizessenek be a beruházók az Önkormányzat számlájára.
3. Az Önkormányzat vállalja, hogy az érintett ingatlanok 90%-os beépítését követően kiépíti a járdákat.
4. A Közgyűlés felhatalmazza a Gazdasági és Jogi Bizottságot, hogy az átadás-átvételre vonatkozó megállapodást hagyja jóvá.
5. A Közgyűlés felhatalmazza a Polgármestert, hogy Gazdasági és Jogi Bizottság jóváhagyását követően az átadás-átvétellel kapcsolatos megállapodást aláírja.

**Felelős:** Dr. Nemény András polgármester

Horváth Soma alpolgármester

Dr. Horváth Attila alpolgármester

Bokányi Adrienn, a Gazdasági és Jogi Bizottság elnöke

Dr. Károlyi Ákos jegyző

(a végrehajtás előkészítéséért:

Kalmár Ervin, a Városüzemeltetési Osztály vezetője

Stéger Gábor, a Közgazdasági és Adó Osztály vezetője)

**Határidő:** 1-4. azonnal

5. 2023. december 31.